Drankbedryf hervat betaling van aksyns | Netwerk24
Deur Nellie Brand-Jonker 07 Oktober 2020 13:17
Die drankbedryf het die betaling van aksyns hervat.
Die drankbedryf het die betaling van aksyns hervat wat in Oktober sowat R2,5 miljard tot die staatskas sal bydra.
Die bedryf het met die tweede verbod op drankverkope tydens die inperking in Julie en Augustus 90 dae uitstel vir die betaling van aksyns gekry.
Sibani Mngadi, 'n woordvoerder van die bedryf, het gesê die handel in drank het in so 'n mate herstel dat die aksyns nou betaal kan word.
Die bedryf is egter steeds bekommerd daaroor dat drankwinkels nog nie hul normale handelsure mag hervat nie. Die verkope is tot weekdae beperk. Mngadi het gesê dit belemmer die herstel van die bedryf.
"Die drankverbod het ernstige finansiële druk op die bedryf geplaas en 'n herstel gaan lank vat, indien nie jare nie."
Hy maan teen 'n verhoging in aksyns van bo inflasie met die nasionale begroting in Februarie 2021, wat die herstel van die bedryf onder verdere druk sal plaas.
In 2019 het die bedryf R72 miljard in BTW, aksyns en doeane bygedra, wat 5,6% van die regering se totale inkomste beloop.